VILNIAUS MIESTO SAVIVALDYBĖS

TARYBA

SPRENDIMAS

DĖL TARYBOS 2017-05-31 SPRENDIMO NR. 1-970 „DĖL VAŽIAVIMO VIETINIO (MIESTO) REGULIARAUS SUSISIEKIMO MARŠRUTAIS BILIETŲ KAINŲ (TARIFŲ) NUSTATYMO“ PAKEITIMO

2024 m. rugpjūčio 28 d. Nr. 1-613

Vilnius

Vadovaudamasi Lietuvos Respublikos kelių transporto kodekso 16 straipsnio 2 dalimi, Lietuvos Respublikos vietos savivaldos įstatymo 15 straipsnio 2 dalies 29 punktu, Lietuvos Respublikos vidaus vandenų transporto kodekso 30 straipsnio 1 dalimi ir Lietuvos Respublikos transporto lengvatų įstatymo 5 straipsnio 8 dalimi, Vilniaus miesto savivaldybės taryba
n u s p r e n d ž i a:

1. Pakeisti Vilniaus miesto savivaldybės tarybos 2017 m. gegužės 31 d. sprendimą Nr. 1-970 „Dėl važiavimo vietinio (miesto) reguliaraus susisiekimo maršrutais bilietų kainų (tarifų) nustatymo“:

1.1.	išdėstyti pavadinimą taip:

„DĖL KELEIVIŲ VEŽIMO BILIETŲ KAINŲ PATVIRTINIMO“;

1.2.	išdėstyti preambulę taip:

„Vadovaudamasi Lietuvos Respublikos kelių transporto kodekso 16 straipsnio 2 dalimi, Lietuvos Respublikos vietos savivaldos įstatymo 15 straipsnio 2 dalies 29 punktu, Lietuvos Respublikos vidaus vandenų transporto kodekso 30 straipsnio 1 dalimi ir Lietuvos Respublikos transporto lengvatų įstatymo 5 straipsnio 8 dalimi, Vilniaus miesto savivaldybės taryba
n u s p r e n d ž i a:“;

1.3.	papildyti 3.18 papunkčiu:

„3.18. 90 minučių elektroninio bilieto, kuris gali būti įsigyjamas ir naudojamas tik kartu su reguliaraus susisiekimo laivais bilietu nurodytu, šio sprendimo 52 punkte, – 0 Eur.“;

1.4.	papildyti 5.21, 5.22 ir 5.23 papunkčiais:

„5.21. sprendimo 3.18 punkte nurodytas bilietas automatiškai aktyvuojamas, kai aktyvuojamas kartu įsigytas reguliaraus susisiekimo laivais bilietas;

5.22. įsigyjant sprendimo 52.4–52.6 papunkčiuose nurodytus bilietus pirkėjui suteikiami du sprendimo 3.18 papunktyje nurodyti bilietai, kuriais turi būti pasinaudota tos pačios dienos kelionėms;

5.23. įsigijus sprendimo 52.7-52.8 papunkčiuose nurodytus bilietus pirkėjui suteikiamas sprendimo 3.18 punkte nurodytas bilietas galioja šeimai, kaip jis apibrėžtas sprendimo 53.6 papunktyje.“

1.5.	papildyti 52 punktu:

„52. Nustatyti šias reguliaraus susisiekimo laivais bilietų kainas:

52.1. 90 minučių elektroninio bilieto, įsigyto mobiliojoje aplikacijoje „Judu“ arba savitarnoje, – 3 Eur;

52.2. asmenims, kuriems Lietuvos Respublikos transporto lengvatų įstatyme numatyta teisė įsigyti bilietą su 50 procentų nuolaida, 90 minučių elektroninio bilieto, įsigyto mobiliojoje aplikacijoje „Judu“ arba savitarnoje, – 1,5 Eur;

52.3. asmenims, kuriems Lietuvos Respublikos transporto lengvatų įstatyme numatyta teisė įsigyti bilietą su 80 procentų nuolaida, 90 minučių elektroninio bilieto, įsigyto mobiliojoje aplikacijoje „Judu“ arba savitarnoje, – 0,6 Eur;

52.4. 2 (du) elektroniniai bilietai po 90 minučių įsigyti mobiliojoje aplikacijoje „Judu“ arba savitarnoje – 5 Eur;

52.5. asmenims, kuriems Lietuvos Respublikos transporto lengvatų įstatyme numatyta teisė įsigyti bilietą su 50 procentų nuolaida – 2 (du) elektroniniai bilietai po 90 minučių įsigyti mobiliojoje aplikacijoje „Judu“ arba savitarnoje – 2,5 Eur;

52.6. asmenims, kuriems Lietuvos Respublikos transporto lengvatų įstatyme numatyta teisė įsigyti bilietą su 80 procentų nuolaida 2 (du) elektroniniai bilietai po 90 minučių įsigyti „Judu“ mobiliojoje aplikacijoje arba savitarnoje – 1 Eur;

52.7. 90 minučių šeimos elektroninio bilieto, įsigyto mobiliojoje aplikacijoje „Judu“ arba savitarnoje, – 7 Eur;

52.8. 90 minučių šeimos bilieto, įsigyto laive, – 9 Eur;

52.9. 90 minučių bilieto, įsigyto laive, – 4 Eur.“

1.6.	papildyti 53 punktu:

„53. Nustatyti šias reguliaraus susisiekimo laivais bilietų naudojimo ir galiojimo sąlygas:

53.1. nepanaudoto (neaktyvuoto) elektroninio bilieto galiojimo (t. y. galimybės jį aktyvuoti) laikas – 3 metai nuo bilieto įsigijimo dienos;

53.2. perkant bilietą reguliaraus susisiekimo laive, galioja atitinkamai 52.8 ir 52.9 papunkčiuose nurodytos bilietų kainos, o tokį bilietą galima įsigyti tik negrynaisiais pinigais;

53.3. perkant reguliaraus susisiekimo laivais bilietą kartu įsigyjamas (suteikiamas) šio sprendimo 3.18 papunktyje nurodytas bilietas;

53.4. elektroninis bilietas turi būti aktyvuojamas nedelsiant įlipus į laivą;

53.5. elektroniniai bilietai platinami tik Savivaldybės įmonės „Susisiekimo paslaugos“ nurodytais platinimo būdais, kurie skelbiami Savivaldybės įmonės „Susisiekimo paslaugos“ interneto svetainėje;

53.6. 90 minučių šeimos bilietų įsigijimo ir naudojimo tvarka:

53.6.1. įsigyti ir naudoti gali 3–5 asmenų grupė, kurią sudaro 1–2 suaugę asmenys ir bent vienas vaikas;

53.6.2. suaugusiuoju laikomas asmuo, vyresnis nei 18 metų;

53.6.3. vaiku laikomas asmuo, jaunesnis nei 18 metų;

53.6.4. šeimos bilietas laikomas negaliojančiu, jei juo besinaudojanti keleivių grupė neatitinka sprendimo 53.6.1–53.6.3 papunkčiuose pateikto šeimos apibrėžimo ir (ar) negali pateikti vaiko amžių įrodančio dokumento.“

2.	Nustatyti, kad šis sprendimas įsigalioja 2025 m. sausio 1 d.

Meras	Valdas Benkunskas